ब्राजील में विनाशकारी बाढ़, 400 से अधिक मरे  
रियो के समीप पहाड़ियों पर मूसलाधार बारिश के बाद तेज बहाव के साथ नीचे आ रहे पानी और कीचड़ के कारण 430 से अधिक लोगों की मौत हो गई है।
ब्राजील में आई विनाशकारी बाढ़ की वजह से लोगों में दहशत फैली हुई है। रियो के समीप पहाड़ियों पर हुई मूसलाधार बारिश के बाद तेज बहाव के साथ नीचे आ रहे पानी और कीचड़ के कारण 430 से अधिक लोगों की मौत हो गई है।  बाढ़ से सबसे ज्यादा प्रभावित शहरों- नोवो फ्रीबर्गो, टेरेसोपोलिस और पेट्रोपोलिस के स्थानीय अधिकारियों और मीडिया के मुताबिक, कम से कम 432 लोगों की मौत हुई है। कई शहरों में बाढ़ के पानी में मकान और कारें बह गई हैं। मकानों में कीचड़ प्रवेश कर गया है।  पड़ोसी द्वारा फेंके गए रस्से की मदद से चमत्कारी ढंग से बच गई 53 वर्षीय एक महिला इलेर परेरा डी सूजा ने बताया, मुझे लगा कि मैं मरने वाली हूं। ब्राजील के टेलीविजन पर दिन भर उसका एक दृश्य दोहराया गया, जिसमें वह मदद के लिए चिल्ला रही थी।  अपने कुत्ते बीथोवेन को बाहों में लेकर उसने रस्सी पकड़ी और अचानक कीचड़ भरे पानी में गायब हो गई। कुछ पलों बाद वह फिर नजर आई। इस बार उसके पास बीथोवेन नहीं था। इलेर ने कहा, अगर मैं उसे बचाने की कोशिश करती, तो मैं डूब जाती। मेरे हाथों से छूट कर मुझे देखने लगा और पानी का तेज बहाव उसे अपने साथ ले गया।  बुधवार की सुबह तूफान आने की वजह से रियो डी जेनेरियो के उत्तरी हिस्से में पहाड़ियों पर मूसलाधार बारिश हुई और कुछ ही घंटे में कीचड़ शहर में फैल गया। यहां टेलीफोन और बिजली की लाइनें ठप हो गई हैं।